Doložka finančných, ekonomických, environmentálnych vplyvov a vplyvov na zamestnanosť

1. Odhad dopadov na verejné financie

     	Súčasťou návrhu nariadenia vlády Slovenskej republiky, ktorým sa vydáva colný sadzobník sú návrhy dočasných colných kvót na dovoz priemyselného a poľnohospodárskeho tovaru za zvýhodnené colné sadzby do Slovenskej republiky.
Tieto colné kvóty navrhlo Ministerstvo hospodárstva Slovenskej republiky a Ministerstvo pôdohospodárstva Slovenskej republiky po posúdení potrieb Slovenskej republiky. 
Schválením predmetného návrhu vládou Slovenskej republiky sa predpokladá znížený príjem z cla do štátneho rozpočtu za obdobie od 1. januára 2004 do 30. apríla 2004 v celkovej výške 206 mil. Sk, z toho 174 mil. Sk za clo a 32 mil. Sk za DPH. Ide o stanovené colné kvóty na dovoz tovaru, ktorý je potrebný na finalizáciu výroby v priemysle. Na druhej strane navrhovaným riešením sa zabezpečia príjmy z udržania zamestnanosti a z reprodukcie výroby, čo v konečnom dôsledku predstavuje pozitívny vplyv na štátny rozpočet vo výške 248 mil. Sk. Z otvorenia colných kvót na poľnohospodársky tovar sa predpokladá záporný vplyv na štátny rozpočet vo výške 34 mil. Sk. Bez otvorenia týchto colných kvót by sa dovozy uvedených komodít nerealizovali, čo by ohrozilo produkciu predmetných domácich výrobných odvetví.
	
2. Odhad dopadov na obyvateľov, hospodárenie podnikateľskej sféry a iných    právnických osôb

Dočasné colné kvóty na poľnohospodárske produkty  sa otvárajú z dôvodu nedostatku týchto komodít na domácom trhu. Neotvorenie dočasných colných kvót na ich dovoz so zníženým clom by mohlo spôsobiť zdraženie vstupov do výroby, a tým zníženie konkurencieschopnosti domácich výrobcov. 
Pri otvorení dočasných colných kvót na dovoz priemyselného tovaru ide hlavne o potreby rozvoja elektrotechnického priemyslu. Ministerstvo hospodárstva Slovenskej republiky navrhlo ich uplatňovanie v nadväznosti na splnenie podmienok dohodnutých v Memorande o porozumení medzi vládou Slovenskej republiky a spoločnosťou Matsushita Audio Video (Deutschland) GmbH (MAVD) o priamej investícii spoločnosti MAVD na Slovensku. Realizácia zámerov uvedenej spoločnosti bude predstavovať prínos pre ekonomiku Slovenska. 

3. Odhad dopadov na životné prostredie

    Predkladaný návrh nariadenia vlády nemá vplyv na životné prostredie.

4. Odhad dopadov na zamestnanosť

     Návrh na otvorenie dočasných kvót na dovoz  vybraných položiek tovaru pri nulovom, resp. zníženom cle sa predkladá z dôvodu nedostatku tohto tovaru v Slovenskej republike. Ich otvorením sa očakáva zlacnenie finálnych výrobkov a  predpokladá sa pozitívny vplyv na udržanie konkurencieschopnosti finálnych výrobkov, ako aj udržanie, resp. rast zamestnanosti v príslušnom výrobnom odvetví.